ते सुमनमोहिनी ते दूइयां सत्तै रानियां कुत्थें रौंह्गंन? मृगनयनी दी अन्तर आत्मा ने उस्सै बेल्लै पुच्छेआ। उत्थें गै परता बी दनोई गेआ, पेइयां रौहन, पेइयां रौहन। जरी लैंग, सब किश जरदी रौंहग। सुखे-दुखे दी भाईवाल लाखी बी ते साथें रौह्नी ऐ। लाखी गी बड्डी रानी अछूत समझदी ऐ! ते मिगी बी! ! मेरा ते लाखी दा मण्डला भंगी गी बी नेईं दुआया! ! ! नेइयां गेई-बीत्ती दियां समजियां अस दोए ! ! ! ! किन्नी बेजती ! ! ! ! ! पर में ते लाखी ने उस बेजती गी मनै नेईं लाया, छोड़ी दित्ता। महाराज किन्ना हिरख लान्दे न। इस हिरखै अग्गे ओ बेजती के चीज ऐ। पर जेकर रोज-रोज हुन्दा रेआ तां उस्से दे रोकने-थम्मने च फसे रौह्ना पौग, ते में कलां सिक्खनै च कोरी रेई जांग। मृगनयनी सोचदी ही।